خوئه که ایما ده شبکیا استانیمو اخبار وه زوون لری داشتوایم، برنامه کودک وه زوون خومو داشتوایم و فره چیای هنی. ولی تا ایسه ده خومو پرسی‌ایمه که سی چی ینونه ناریم؟ تا ایسه ده خومو پرسی‌ایمه که سی چی شبکیا استانی ترکیا سی خوشو برنامه وه زوون ترکی دارن و ایما وه زوون خومو ناریم؟ چنه مثلاً شبکه سهند (تبریز) نزیک 80 درصد برنامیاش (ده اخبار و برنامه کودک بئر تا تبلیغات و سریال و برنامه خونواده و . . .) وه زوون ترکیه، اوسه ایما لریا بئرمون ده شبکه استانیامو اخبار و برنامه کودک و هونواده و . . . فارسیه؟ دلیل اصلیش هم ینه که خومو، خومونه دس کم میریم. همه جا ده ایران زوون فارسی ده حال گپ ته بیئنه ولی ای باعث نویه که مردم ترک زوون و کرد زوون و . . . زوونه خوشونه ول بکن و بچسبن وه فارسی. ایما لریا باید خومو وه فرگ خومو بائیم، ولا کسی دلش سی ایما نمسوزه. ار لریم و ار ادعا داریم زوونمو لریه باید وه ای زوون بنویسیم (هر زینه و پیا و کوچک و گپ وا هر لهجه و زوونی که داره) تا ای زوون زنه بمونه. ای فایده ای ناره که ایما خومونه لر دونسوایم ولی وه بچونمو زوون لری یاد نئیم، زوون لری نه دورس قسه نکیم و فارسلریش بکیم و حتی پیامک هم وه زوون خومو نئیم و فره چیای هنی که ار بها بوئم خؤش چن صفحه ای ما. اشنفتمه ده تبریز هر که وه زوونی غیر ترکی قسه میکه هیچ جوآوشه نمیئن مر یه که دونسوئن که او آئم ترک نی! ایسه گنه ایما نم هه ای کار نکیم؟ نه که جوآو کسی که فارسی قسه میکه نه نئیم، مثلاً دش بهایم که لری قسه بکه یا ده مورد قدمت ای زوون واش قسه بکیم شاید ده سر نونسن ای کارنه میکه و وا یه صووت ده ای کار دس بکشه. ار نظری ده ای مورد داریت ده قسمت نظرات بئلید، خوئه که ده ای مورد قری وا یک چکچنه بکیم.